Veronika Edvartsen arbeider som tannlege i Korgen i Nordland. For en måned siden gjorde hun en litt spesiell operasjon. Hun trakk nemlig ut sin egen visdomstann.

Bedøvelse

Leirfjordingen fikk tid til inngrepet i løpet av en vanlig arbeidsdag, da en pasient av henne ikke møtte opp. Og når den fingernemme tannlegen fikk ekstra tid på hendene, bestemte hun seg for å bruke det på å fjerne en tann som hadde plaget henne i flere år.

Etter å ha bedøvd seg selv, trakk hun ut visdomstanna med en tang. Hele seansen tok ti minutter, og kollega Sigri Maurstad filmet trekkingen.

Fortsatte arbeidsdagen

Da visdomstanna var ute, og blodet var vasket bort, fortsatte den tøffe Helgelendingen arbeidsdagen.